Document ID: 32010R0012

PADOMES REGULA (ES) Nr. 12/2010
(2009. gada 22. decembris),
ar kuru groza Regulu (EK) Nr. 1255/96, kas uz laiku atliek kopīgā muitas tarifa autonomos nodokļus dažiem rūpniecības ražojumiem, lauksaimniecības un zvejniecības produktiem
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 31. pantu,
ņemot vērā Komisijas priekšlikumu,
tā kā:
(1)
Padomes Regula (EK) Nr. 1255/96 (1) vairākiem ražojumiem noteiktos laikposmos daļēji vai pilnīgi atliek autonomos kopīgā muitas tarifa nodokļus. Savienības interesēs ir minētās regulas pielikuma atlikto nodokļu sarakstā iekļaut 87 jaunus ražojumus.
(2)
Daži ražojumi, kas patlaban ir uzskaitīti Regulas (EK) Nr. 1255/96 pielikumā, no saraksta būtu jāsvītro, jo Savienības interesēs vairs nav paturēt spēkā kopīgā muitas tarifa autonomo nodokļu atcelšanu šiem ražojumiem.
(3)
Turklāt ir jāmaina dažu minētajā pielikumā uzskaitīto ražojumu apraksts, ņemot vērā ražošanas tehnisko attīstību un ekonomiskās tendences tirgū. Citiem 110 ražojumiem būtu jākoriģē KN un TARIC kodi sakarā ar kombinētajā nomenklatūrā ieviestajām izmaiņām, kas ir spēkā no 2010. gada 1. janvāra. Minēto ražojumu šķirkļi būtu jāuzskata par svītrotiem no saraksta un būtu jāiekļauj atpakaļ kā jauni ražojumi.
(4)
Ņemot vērā daudzos grozījumus, kas stāsies spēkā 2010. gada 1. janvārī, skaidrības labad Regulas (EK) Nr. 1255/96 pielikums būtu jāaizstāj ar pilnīgi jaunu versiju, kas stājas spēkā iepriekšminētajā dienā. Skaidrības labad jaunie un grozītie ieraksti būtu jāatzīmē ar zvaigznīti pielikuma pirmajā slejā.
(5)
Gūtā pieredze ir apliecinājusi, ka attiecībā uz Regulas (EK) Nr. 1255/96 pielikumā norādītajiem nodokļu atlikšanas gadījumiem jāparedz spēkā esamības beigu termiņš, lai nodrošinātu, ka tiek ņemtas vērā izmaiņas tehnoloģijā un ekonomikā. Tas nedrīkstētu izslēgt atsevišķu pasākumu priekšlaicīgu izbeigšanu vai turpināšanu pēc atlikšanas perioda beigām, ja tiek sniegts ekonomisks pamatojums, saskaņā ar principiem, kas izklāstīti Komisijas 1998. gada 25. aprīļa Paziņojumā par autonomo tarifu atlikšanu un tarifu kvotām.
(6)
Tādēļ būtu jāizdara attiecīgi grozījumi Regulā (EK) Nr. 1255/96.
(7)
Tā kā šajā regulā paredzētajai nodokļu atlikšanai jāstājas spēkā 2010. gada 1. janvārī, šī regula būtu jāpiemēro no tās pašas dienas, un tai būtu jāstājas spēkā nekavējoties,
IR PIEŅĒMUSI ŠO REGULU.
1. pants
Ar šo Regulas (EK) Nr. 1255/96 pielikumu aizstāj ar šīs regulas pielikumu.
2. pants
Attiecībā uz Regulas (EK) Nr. 1255/96, kas grozīta ar šo regulu, pielikumā norādītajiem ražojumiem kopīgā muitas tarifa autonomo nodokļu atlikšanu uz laiku piemēro no 2010. gada 1. janvāra. Atlikšanas pasākumi ir spēkā līdz pielikumā norādītajām dienām.
3. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2010. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 22. decembrī

Labels: 3
1
15
6